На основу члана 11. Правилника о условима и мерилима за избор корисника помоћи за решавање стамбених потреба интерно расељених лица које имају пребивалиште/боравиште на територији општине Пријепоље (у даљем тексту: Правилник), Комисија за избор корисника за доделу помоћи у виду монтажних кућа (у даљем тексту: Комисија), дана 21.03.2019. године, расписује:

**ЈАВНИ ПОЗИВ**

**ЗА ДОДЕЛУ 1 МОНТАЖНЕ КУЋЕ ПОРОДИЦАМА ИНТЕРНО РАСЕЉЕНИХ ЛИЦА СА ПРЕБИВАЛИШТЕМ/БОРАВИШТЕМ НА ТЕРИТОРИЈИ ОПШТИНЕ ПРИЈЕПОЉЕ**

**I ПРЕДМЕТ ЈАВНОГ ПОЗИВА**

је додела 1 монтажне куће (у даљем тексту: Помоћ), породицама интерно расељених лица са пребивалиштем/боравиштем на територији општине Пријепоље, а која не могу на други начин самостално да реше стамбено питање.

Помоћ се одобрава као једнократна и бесповратна у виду прибављања и изградње 1 монтажне куће, куповине основног пакета намештаја и беле технике, на грађевинској парцели коју обезбеђују корисници Помоћи.

**II КОРИСНИЦИ**

Помоћ за решавање стамбених потреба доделом монтажне куће може бити додељена интерно расељеном лицу које је, услед догађаја из периода од 1999. године, стекло својство интерно расељеног лица у Републици Србији, са пребивалиштем/боравиштем на територији општине Пријепоље које је без трајног стамбеног решења у Републици Србији, а све према утврђеним критеријумима угрожености.

**III УСЛОВИ ЗА ИЗБОР КОРИСНИКА ПОМОЋИ**

За доделу Помоћи у оквиру овог јавног позива, лице из члана 2. овог Јавног позива, као Подносилац пријаве и чланови његовог породичног домаћинства морају да испуне следеће услове:

1. да су евидентирани као интерно расељена лица и/или поседују легитимацију интерно расељеног лица (обавезно за Подносиоца пријаве);

2. да Подносилац пријаве и чланови његовог породичног домаћинства наведени у пријави који су евидентирани као интерно расељена лица имају пријављено пребивалиште/боравиште на територији општине Пријепоље у тренутку објављивања Јавног позива;

3. да је место пребивалишта/боравишта Подносиоца пријаве регистровано најмање задње две године на територији општине Пријепоље;

4. да су смештени у неадекватном смештају;

5. да немају приходе којима би могли да побољшају услове становања;

6. да не поседују непокретност у Републици Србији ван Косова и Метохије или у другој држави тј. да не могу да користе непокретност коју поседују (укључујући и обновљену непокретност) на Косову и Метохији;

7. да нису заменили, отуђили или поклонили непокретност коју поседују на Косову и Метохији, а којом могу или су могли безбедно да реше своје стамбено питање;

8. да нису корисници другог програма за побољшање услова становања или повратка којим би могли да реше или су решили своје стамбено питање;

9. да Подносилац пријаве за доделу Помоћи има у својини 1/1 или у сусвојини или заједничкој имовини са неким од чланова породичног домаћинства који је наведен у пријави, земљиште које је уписано у катастру непокретности, да је на истом дозвољена индивидуална стамбена градња, као и да на истом нема терета, не рачунајући забележбу права дугорочног закупа на период од 99 година у корист Подносиоца пријаве, забележбу оптерећења непокретности заложним правом на основу уговора о кредиту у вези са предметном непокретношћу, као и забележбе права стварних службености;

10. да је за земљиште које је предмет пријаве плаћена накнада за пренамену земљишта и иста спроведена у катастру непокретности, до доношења Одлуке о решавању стамбених потреба интерно расељених лица (у даљем тексту: Одлука);

11. да катастарска парцела којим Подносилац пријаве конкурише испуњава све услове грађевинске парцеле (не мора да се ради препарцелација и парцелација);

12. да је грађевинско земљиште уређено, а у случају да је неуређено, мора да се налази у обухвату планског документа на основу кога се могу издати локацијски услови, односно грађевинска дозвола;

13. да се предметни плац из тачке 9. овог члана налази на територији Републике Србије

**IV МЕРИЛА ЗА ИЗБОР КОРИСНИКА**

Ред првенства за избор корисника утврђује се на основу броја бодова које Подносилац пријаве на Јавни позив оствари, а према следећим мерилима:

1) Број чланова породичног домаћинства: по члану породичног домаћинства – **10 бодова**.

(Максималан број бодова који се може добити на основу овог мерила износи – **50 бодова**.)

2) Породично домаћинство чији је члан настрадао или нестао у сукобима на просторима бивше Социјалистичке Федеративне Републике Југославије: по настрадалом или несталом члану – **20 бодова**.

3) Број малолетне деце у породичном домаћинству:

3.1) породично домаћинство до двоје малолетне деце – **10 бодова**;

3.2) породично домаћинство са троје или више малолетне деце – **20 бодова**;

4) Број малолетне деце или деце на редовном школовању у једнородитељском породичном домаћинству:

4.1) домаћинство са једним дететом – **10 бодова**;

4.2) домаћинство са двоје деце – **20 бодова**;

4.3) домаћинство са троје или више деце – **30 бодова**.

5) Породично домаћинство са особом са инвалидитетом или сметњама у развоју: по породичном домаћинству – **20 бодова**.

6) Стамбена ситуација Подносиоца пријаве и чланова његовог породичног домаћинства:

6.1) породично домаћинство које станује у простору без основних хигијенско-санитарних услова – **10 бодова**;

7) Материјални положај породичног домаћинства:

7.1) породично домаћинство са приходима већим или у висини од 50% просечне месечне зараде без пореза и доприноса у привреди Републике Србије по члану – **10 бодова**;

7.2) породично домаћинство са приходима испод 50% просечне месечне зараде без пореза и доприноса у привреди Републике Србије по члану – **20 бодова**.

Приликом бодовања пријава по тачки 7) овог члана приходи се обрачунавају по члану породичног домаћинства, а бодови додељују породичном домаћинству. Максимални број бодова који може бити додељен породичном домаћинству по овом основу је **20 бодова**.

8) Смањење или губитак радне способности или телесно оштећење:

8.1) по основу смањења или губитка радне способности Подносиоца пријаве или чланова његовог породичног домаћинства:

– ако постоји делимична радна способност – **10 бодова**;

– ако постоји потпуни губитак радне способности – **20 бодова**.

8.2) по основу телесног оштећења Подносиоца пријаве или чланова његовог породичногдомаћинства:

– за телесно оштећење 100% – **20 бодова**;

– за телесно оштећење 90% – **15 бодова;**

– за телесно оштећење 80% – **10 бодова.**

Ако код истог лица постоји смањење или губитак радне способности и телесно оштећење, Комисија приликом бодовања узима у обзир оно мерило на основу кога то лице добија више бодова и бодује се по члану домаћинства.

9) Болести од већег социо–медицинског значаја (малигна обољења, бронхијална и срчана астма, тешка опструктивна обољења плућа, активна туберкулоза, инфаркт срца, декомпензована срчана обољења, трансплантација срца, цереброваскуларни инсулт, епилепсија, теже душевне болести, прогресивне нервно-мишићне болести, парезе и парализе, хемофилија, инсулин зависни дијабетес, хроничне бубрежне инсуфицијенције на дијализама, системске аутоимуне болести, остеомијелитиси, ХИВ инфекције и сл.), ускладу са прописима о здравственој заштити: Подносилац пријаве или чланови његовог породичног домаћинства – **20 бодова**.

Ово мерило се примењује по члану домаћинства ако Подносилац пријаве или чланови његовог породичног домаћинства нису бодовани по основу тачке 8. Подтач. 1) и 2) овог члана.

Уколико се Подносилац пријаве и чланови његовог породичног домаћинства наведени у пријави бодују по основу болести, бодови се додељују за Подносиоца пријаве и сваког члана породичног домаћинства који има болести од већег социјално-медицинскогзначаја.

Уколико два или више Подносилаца пријаве имају исти број бодова, предност се даје

Подносиоцу пријаве који:

1) има већи број малолетне деце;

2) већи број чланова породичног домаћинства;

3) има трудну жену у породичном домаћинству;

4) дуже борави на подручју општине у оквиру које конкурише за Помоћ;

5) има мање приходе по члану породичног домаћинства.

**V ПОТРЕБНА ДОКУМЕНТАЦИЈА**

Уз пријаву на Јавни позив, која се подноси општини Пријепоље, Подносилац пријаве доставља следеће доказе:

1. Уредно попуњен и потписан образац пријаве;
2. Фотокопију легитимације интерно расељеног лица (НАПОМЕНА: обавезно за Подносиоца пријаве, а за остале чланове породичног домаћинства уколико су евидентирани као интерно расељена лица);
3. Фотокопију личне карте за све чланове породичног домаћинства са 16 и више година (очитане уколико је у питању биометријска лична карта са чипом);
4. Изјаву оверену код надлежног органа да Подносилац пријаве и чланови његовог породичног домаћинства немају у својини непокретност у Републици Србији ван Косова и Метохије или у другој држави, а којом могу да реше своје стамбено питање, осим земљишта којим конкуришу за доделу помоћи; да не могу да користе непокретност коју поседују на Косову и Метохији, да нису заменили, обновили или отуђили непокретност на територији Косова и Метохије, а којом су могли да реше своје стамбено питање; да нису корисници другог програма за трајно решавање стамбених потреба;
5. Доказ о стамбеној ситуацији Подносиоца пријаве и чланова његовог породичног домаћинства:

- за домаћинство које станује у простору без основних хигијенско-санитарних услова - изјава оверена код надлежног органа;

1. Доказ о приходима:

- Потврда о незапослености из Националне службе за запошљавање за незапослене чланове породичног домаћинства регистроване у Националној служби за запошљавање; у случају да се ради о незапосленом члану породичног домаћинства који није регистрован код Националне службе за запошљавање, изјава оверена код надлежног органа којом се потврђује да је подносилац незапослен и да нема приходе;

- Потврда послодавца о висини примања у месецу који претходи месецу подношења пријаве на јавни позив – за запослене чланове породичног домаћинства;

- Чек од пензије за месец који претходи месецу подношења пријаве на јавни позив или уколико лице не остварује приход по основу пензије - потврда надлежне службе или изјава оверена код надлежног органа да лице не остварује примања по основу пензије у Републици Србији и/или другој држави;

1. За чланове породичног домаћинства узраста 15 до 26 година - доказ о школовању, уколико ови чланови породичног домаћинства нису на школовању - доказе наведене у тачки 6) овог става (докази о приходима);
2. Доказ за породично домаћинство са дететом са инвалидитетом или сметњама у развоју

- Решење Комисије за категоризацију деце или мишљење интер-ресорне комисије за децу са телесним инвалидитетом или сметњама у развоју;

1. Доказ о смањењу или губитку радне способности или телесном оштећењу - Решење о смањењу или губитку радне способности или телесном оштећењу за члана породице са инвалидитетом;
2. Доказ о постојању болести од већег социо-медицинског значаја (малигна обољења, бронхијална и срчана астма, тешка опструктивна обољења плућа, активна туберкулоза, инфаркт срца, декомпензована срчана обољења, трансплантација срца, цереброваскуларни инсулт, епилепсија, теже душевне болести, прогресивне нервно-мишићне болести, парезе и парализе, хемофилија, инсулин зависни дијабетес, хроничне бубрежне инсуфицијенције на дијализама, системске аутоимуне болести, остеомијелитиси, ХИВ инфекције и сл.);

**Напомена**: доказ о постојању болести не старији од годину дана.

1. За једнородитељску породицу прилаже се:

- потврда о смрти брачног друга;

- решење надлежног суда о проглашењу несталог лица за умрло;

- извод из матичне књиге рођених за децу без утврђеног очинства;

- пресуда о разводу брака или доказ о поверавању малолетног детета или деце (уколико у пресуди о разводу брака није одлучено о поверавању детета, или уколико се ради о ванбрачним партнерима чија је заједница престала да траје), а уз оба доказа потребно је приложити изјаву подносиоца оверену код надлежног органа да се подносилац непосредно брине о детету и да самостално обезбеђује средства за издржавање, да други родитељ не учествује или недовољно учествује у тим трошковима, а да, у међувремену, подносилац није засновао брачну или ванбрачну заједницу;

1. Потврду надлежног органа/организације за члана породичног домаћинства који је настрадао или нестао у сукобима на просторима бивше Социјалистичке Федеративне Републике Југославије**;**
2. Лист непокретности и Копија плана за катастарску парцелу којом Подносилац пријаве конкурише – не старији од месец дана;
3. Информацију о локацији за катастарску парцелу којом Подносилац пријаве конкурише према важећем планском документу;
4. Фотографије катастарске парцеле, из више углова, не старије од месец дана;
5. За катастарску парцелу, којом Подносилац конкурише, уколико постоји обавеза службености пролаза, да достави сагласност о службености пролаза, од власника послужног добра;
6. Ако Подносилац пријаве конкурише са грађевинском парцелом на којој се налази објекат који треба срушити, неопходно је да достави изјаву да ће одмах након потписивања уговора о додели монтажне куће о свом трошку срушити објекат, а уколико је објекат био уписан у катастру непокретности извршиће брисање објекта из катастра непокретности;

Поред доказа наведених у ставу 1. овог члана, Комисија може од Подносиоца пријаве тражити и друге доказе потребне за поступање по пријави на јавни позив.

Поред доказа наведених у ставу 1. овог дела, Комисија за избор корисника може од Подносиоца пријаве тражити и друге неопходне доказе ради утврђивања чињеница и околности потребних за доношење правилне и законите одлуке.

Комисија за избор корисника, у складу са чланом 103. став 1. Закона о општем управном поступку („Службени гласник РС “, број 18/16) (у даљем тексту: ЗУП), за потребе поступка, по службеној дужности, прибавља: изјашњење Комесаријата о томе да ли су Подносилац пријаве и чланови његовог породичног домаћинства евидентирани као интерно расељена лица у евиденцији Комесаријата за избеглице и миграције; извод из матичне књиге рођених за децу млађу од 16 година; уверење о имовном стању/ проверу имовног стања у електронској бази из Републичког геодетског завода за Подносиоца пријаве и чланове његовог породичног домаћинства, укључујући и малолетне чланове породичног домаћинства; уверење Одељења за локалну пореску администрацију о томе да ли су подносилац пријаве и чланови његовог породичног домаћинства, укључујући и малолетне чланове породичног домаћинства, обвезници пореза на имовину физичких лица; уверење МУП-а о кретању боравишта/пребивалишта за Подносиоца пријаве и све чланове породичног домаћинства, укључујући и малолетне чланове породичног домаћинства.

Доказе из става 1. овог члана, може прибавити и сама странка, уколико, у складу са чланом 103. став 3. ЗУП-а, изјави да ће у циљу ефикаснијег и економичнијег разматрања своје поднете пријаве на Јавни позив, наведене доказе прибавити сама.

Поред доказа наведених у ставу 1. овог члана, Комисија може по службеној дужности прибављати и друге доказе потребне за поступање по пријави на Јавни позив ради потпуног утврђивања чињеничног стања и доношења правилне и законите одлуке.

Докази из става 1. овог члана подносе се у фотокопији, с тим да Комисија може од Подносиоца пријаве тражити оригинална документа на увид.

**VI ПОСТУПАК ДОДЕЛЕ ПОМОЋИ**

Лица заитересована за доделу Помоћи у оквиру овог Јавног позива подносе пријаву на Јавни позив, заједно са прописаном документацијом, Комисији, преко писарнице општине Пријепоље, у року од 20 дана од дана јавног оглашавања.

Пријава, заједно са прописаном документацијом, се доставља лично или препорученом поштом на следећу адресу:

**Општина Пријепоље**

**Трг братства и јединства 1, 31 300 Пријепоље**

**са напоменом: „Комисији за одабир корисника за доделу монтажних**

**кућа”**.

**Рок за подношење пријаве са прописаном документацијом је 04. априла 2019. године**.

Поступак за доделу Помоћи у првом степену води и све одлуке доноси Комисија за избор корисника, која по пријему пријава и прописане документације, утврђује њихову формалну исправност и испуњеност услова и врши бодовање према условима и мерилима наведеним у Јавном позиву и Правилнику.

Пријаву у погледу које нису испуњени услови из чл. 2. и 3. Јавног позива и Правилника, Комисија не бодује, већ исту решењем одбија као неосновану.

Против решења Комисије из става 2. овог члана, заинтересовано лице може уложити жалбу општинском/градском већу у року од 15 дана од дана достављања наведеног решења.

Пријаве и поднета документација подлежу провери у бази трајних решења Комесаријата за избеглице и миграције и провери података о стању имовине код надлежних институција у Републици Србији. Након разматрања Пријава и поднете документације, провере података у бази трајних решења Комесаријата за избеглице и миграције и провере података о стању имовине са надлежним институцијама у Републици Србији, Комисија доноси и објављује Предлог листу реда првенства о решавању стамбених потреба корисника рангираних према реду првенства на основу испуњености услова и броја освојених бодова (у даљем тексту: Предлог листа)

Комисија Предлог листу објављује на огласној табли и сајту општине Пријепоље и канцеларији повереника за избеглице општине Пријепоље.

На Предлог листе Подносилац пријаве може уложити приговор Комисији, у року од 15 (петнаест) дана од дана објављивања Предлог листе реда првенства.

Комисија је обавезна да о пристиглим приговорима одговори у року од 15 дана од дана истека рока за подношење приговора.

Након провере навода из приговора и утврђивања чињеничног стања, односно након истека рока за одговор на приговоре, Комисија утврђује коначну листу Корисника за доделу Помоћи (у даљем тексту: Коначна листа).

Коначна листа се објављује на начин и на месту где је био објављен Јавни позив.

На основу Коначне листе Комисија доноси одлуку о додели Помоћи (у даљем тексту: Одлука) која се доставља лицима која су обухваћена Одлуком.

Лица обухваћена Одлуком имају право жалбе на Одлуку општинском Већу, преко Комисије, у року од 15 дана дана од дана достављања Одлуке.

У складу са спроведеним поступком доделе Помоћи, лице које се налази на Коначној листи, као лице коме је додељена Помоћ, и Хелп, закључују уговор о додели Помоћи - монтажне куће.

Уговором о додели Помоћи - монтажне куће нарочито ће бити предвиђено да лице коме се додељује Помоћ не може дати у закуп, продати или на други начин отуђити додељену монтажну кућу, у року од 5 (пет) година од дана уписа права својине на своје име над додељеном монтажном кућом у јавни регистар о непокретностима и стварним правима на њима.

Помоћ која се додељује у оквиру овог јавног позива је бесповратна и одобрава се у виду доделе монтажне куће по принципу „Кључ у руке”, у површини одређеној у складу са критеријумима и стандардима утврђеним у складу са Законом о избеглицама („Службени гласник РС”, број 18/92, „Службени лист СРЈ” број 42/02 - СУС и „Службени гласник РС”, број 30/10) и пратећим програмом донатора.

У Пријепољу, 21. марта 2019. године

**Комисија за спровођење поступка**